Nils A. Ytreberg

Nils Andreas Ytreberg (født 27. januar 1896 i Tromsøysund, død 23. juli 1987 i Oslo) var en norsk historiker, lektor og forfatter. Han er særlig kjent for sitt omfattende lokalhistoriske forfatterskap om Nord-Norge. 
Han tok lærereksamen (1917) og gjennomgikk Krigsskolens nederste avdeling. Han tok embetseksamen i 1927 med historie som hovedfag. Han arbeidet som lektor og underviste først i Den høyere skole i Tromsø fra 1922 deretter på Nissens Pikeskole i Oslo fra 1938 til 1946. Fra 1946 var han historiker på heltid og skrev bedriftshistorier, bygdehistorier, byhistorier og romaner. Han skrev en trebinds byhistorie Tromsø, og Narviks historie i to bind. Han utga bygdebøker om Malangen og Tysfjord. Han skrev organisasjonshistorier for A.S Nordlands Privatbank, Nissens Pikeskole, Troms Landbruksselskap, Finnmark landbruksselskap og Nordlændingernes Forening. 
Han ble utnevnt til statsstipendiat i 1958. Ytreberg var også kunstanmelder, formann i Tromsø kunstforening og styremedlem for Tromsø Museum. Han var også en ivrig tegner, maler og akvarellmaler og han tegnet bygninger, bygningsdetaljer og kulturlandskap som ledd i kulturhistorisk dokumentasjon.Ifølge avisen Bladet Tromsø har Ytreberg «etterlatt seg mer kunnskap om lokalsamfunnene i Troms enn noen annen» Hans historieskriving var langt mer kulturhistorisk orientert enn hva som var vanlig blant historikere i hans generasjon, særlig var han av de første historikere som la vekt på handelsstedenes historie på kysten. Hans roman basert på myten om Svarta Bjørn som han utga etter å ha fullført sin Narvik-historie, har hatt innflytelse.


== Litteratur ==
Tromsø bys historie bind I (1946), bind II (1962) og bind III (1971)

Det gamle Tromsø: en studie til byens historie inntil 1850-årene. Oslo: Cappelen. 1936. 
Nordlandske handelssteder: virke, hverdag, reiseliv, fest. Trondheim: F. Bruns bokhandels forlag. 1941. 
Handelssteder i Finnmark: historie, handelsliv, reise og fest. Trondheim: Bruns bokhandel. 1942. 
Malangen bygdebok. Trondheim: I kommisjon hos Bruns Bokhandels Forlag. 1943. 
Tysfjord i fortid og nutid: Nordland Portland cementfabrik A/S 1918-1943. Kjøpsvik: [Fabrikken]. 1943. 
Tromsø bys historie 1. Tromsø: Peder Norbye. 1946. 
Nissens pikeskole: 1849-1949. Oslo: [Skolen]. 1949. 
A/S Nordlands privatbank: fylke og forretningsbank : 1893-1948. Bodø: Bodø boktrykkeri. 1952. 
Den Norske Sjøfartshistorie. Dampskipsfarten til 1914 (1951)
Med Capell Brooke til Nordkapp, særtrykk av Den Norske Turistforenings årbok (1950)
Tromsø som kirkested og by gjennom syv hundre år: 1252-1952. Tromsø: Tromsø kommune. 1952. 
Timeglasset. Oslo: Aschehoug. 1952.  (roman) overs. til finske Tiimalasi
Narviks historie. 1 : Ofoten i eldre tid, Narvik inntil 1914. Narvik: Narvik kommune. 1953. 
Narviks historie. 2 : Fra første verdenskrig til våre dager. Narvik: Narvik kommune. 1954. 
Svarta Bjørn. Oslo: Aschehoug. 1954.  (roman)
Troms landbruksselskap gjennom hundre år: 1855-1955 : med trekk av fylkets jordbruk fra sagatid tilvåre dager. Tromsø: [Selskapet]. 1955. 
Narvik Handelsstands forening 1851-1951 (1956).
Finnmark landbruksselskap 1859-1959. Vadsø: Selskapet. 1959. 
Vær hilset!: Nordlændingernes forening, 1892-1962. Oslo: Nordlændingernes forening. 1962. 
Tromsø bys historie. 2. Tromsø: Peder Norbye. 1962. 
Tromsø bys historie 3. Tromsø: Peder Norbye. 1971. 
Min barndoms verden, Alb. Cammermeyers forlag (1979)
Veidegutten Varg. Bodø: Trohaug. 1981. ISBN 8290303459. 


== Referanser ==